**ועדת דרורי**, ובשמה המלא **ועדת הבדיקה הממשלתית בעניין רכש, מעקב ואיסוף מידע בכלים קיברנטיים אחר אזרחים ונושאי משרה, המבוצעים על ידי גורמי האכיפה**, היא ועדת בדיקה ממשלתית בראשות סגן נשיא בית המשפט המחוזי בירושלים בדימוס משה דרורי לחקירת פרשת השימוש ברוגלה במשטרת ישראל. הוועדה הוקמה ב-27 באוגוסט 2023, על ידי ממשלת ישראל השלושים ושבע.

רקע
---

 ערך מורחב – **פרשת השימוש ברוגלה במשטרת ישראל**  

בינואר 2022 פרסם תומר גנון תחקיר עיתונאי ב"כלכליסט" בו חשף את פרשת השימוש ברוגלה במשטרת ישראל. חשיפת הפרשה הובילה לפולמוס נרחב, והשפיעה אף על מהלך הדיונים במשפט נתניהו.

היועץ המשפטי לממשלה, אביחי מנדלבליט, מינה צוות בראשות המשנה ליועץ המשפטי לממשלה (משפט פלילי), עו"ד עמית מררי, לבדיקת ממצאי התחקיר. כחברים בצוות מונו שני ראשי אגפים בדימוס בשב"כ, צפריר כץ, שעמד בראש האגף הטכנולוגי של השב"כ ואיל דגן שעמד בראש אגף חקירות של השב"כ. ביולי 2022 מסרה "ועדת מררי" את הדו"ח הסופי שלה ליועצת המשפטית לממשלה, גלי בהרב-מיארה. ממסקנות הוועדה עלה כי המשטרה לא עשתה שימוש בתוכנת הריגול ללא צו מבית משפט נגד היעדים ששמותיהם פורסמו בתקשורת. עם זאת, צוות הבדיקה מצא ליקויים בעבודת המשטרה ביחס להפעלת אמצעי האזנת סתר, כשחומרים אסורים נשאבו למערכות המשטרה, בשל חוסר התאמה טכנולוגית. ולטענתו המידע לא היה בשימוש. לימים משכה הפרקליטות ראיות מתיק רצח לאחר שהתברר כי במקרה זה, נעשה שימוש בחומרים שהופקו באמצעות רוגלה ללא צו שיפוטי מתאים.

ב-13 ביוני 2023 ועדת החוקה, חוק ומשפט של הכנסת קיבלה ברוב של שמונה מול שני חברים החלטה הקוראת לממשלת ישראל להקים ועדת חקירה ממלכתית או ועדת בדיקה ממשלתית בראשות שופט לחקור את הפרשה.

הקמת הוועדה
-----------

ביולי 2023 הודיע שר המשפטים יריב לוין על כוונתו להקים ועדת חקירה לחקר הפרשה. בראש הוועדה עומד סגן נשיא בית המשפט המחוזי בירושלים בדימוס משה דרורי, כחברי ועדה מונו ענבל רובינשטיין, הסניגורית הציבורית הארצית לשעבר, ושלום בן חנן, בכיר לשעבר בשב"כ.

טרם הקמת הוועדה טענה היועצת המשפטית לממשלה גלי בהרב-מיארה לשר המשפטים כי אסור שהוועדה תעסוק בתיקים שתלויים ועומדים, בדגש על תיקי נתניהו. יריב לוין השיב כי אין בסמכותה להתערב בנושא עבודת הוועדה מאחר שמשרד היועץ המשפטי לממשלה הוא בין מושאי הבדיקה של הוועדה ישנו ניגוד עניינים. עם זאת לוין הסמיך את הוועדה לבחון פניות מהייעוץ המשפטי לממשלה ומפרקליט המדינה, שלא לבחון תיקים ספציפיים.

בשב"כ הביעו התנגדות להקמת הוועדה, מחשש שהיא תביא לחשיפה ציבורית של אמצעים טכנולוגיים מתקדמים ותעכב את האפשרות של המשטרה להשתמש בכלי הרוגלה והמעקב המתקדמים הנדרשים למאבק בארגוני הפשיעה ובגל הפשיעה בחברה הערבית. לפי לוין. חלק מדיוני הוועדה יהיו חסויים ויישמעו בדלתיים סגורות.

ב-27 באוגוסט התקבלה החלטת ממשלה על הקמת הוועדה. הייתה זו וועדת הבדיקה הממשלתית השנייה שהוקמה במהלך כהונת נתניהו כראש ממשלת ישראל. עניין השימוש ברוגלות נוגע גם לנתניהו, מאחר שנחשף כי שניים מעדי התביעה במשפטו וכן אנשים מסביבתו הקרובה, הודבקו ברוגלה, ולפיכך היועצת המשפטית לממשלה סברה כי ראש הממשלה נתניהו מצוי בניגוד עניינים. בשל חשש זה, לא נכח נתניהו בדיון ובהצבעה.

פעילות
------

ב-3 בספטמבר 2023 הוועדה זימנה את היועצת המשפטית לממשלה גלי בהרב-מיארה לפגישה הראשונה של הוועדה, לצורך התייעצות עימה, טרם תקבע את סדר הדיונים בוועדה ואופן עבודתה. בהרב-מיארה סירבה להופיע בפני הוועדה ונימקה זאת בבג"ץ שתלוי ועומד נגד הוועדה וכן בלו"ז הצפוף שלה.

כנגד הקמת הוועדה הוגשה עתירה לבג"ץ. אולם בטרם נתנה תגובת המדינה והוועדה לבקשה להוציא צו ביניים נגד פעילות הוועדה, פרצה מלחמת חרבות ברזל והוועדה השעתה את פעילותה. 

ב-22 בפברואר 2024 הודיעה הוועדה כי שבה לפעילות, ומסרה על כך הודעה לבג"ץ, בה הודיעה שלעת עתה תעסוק רק ב"גיבוש נהלי הוועדה, איסוף חומר ולימוד הנושאים
שעל הפרק על ידי הוועדה ... לימוד הסוגייה ואיסוף פניות מן הציבור, כמו גם לאיסוף חומרים ראשוניים מהגורמים הרלוונטיים ולשיח ולראיונות מקדימים עם בעלי עניין לשם לימוד המידע הנדרש על ידי הוועדה". ב-29 בפברואר 2024, הוציא השופט יחיאל כשר החלטה בה כתב ש"הודעה זו מתפרשת כך שאין בפעולות ועדת החקירה משום עיסוק בהליכים פליליים תלויים ועומדים או חשש לפגיעה בהליכים כאמור". ב-11 במרץ 2024 הודיעה היועצת המשפטית לממשלה כי מזכיר הוועדה, עו"ד הראל וינברג, פנה לקבלת חומרים מהייעוץ המשפטי לממשלה ומגורמים אחרים, בניגוד להחלטת השופט יחיאל כשר, וביקשה כי בית המשפט יורה לוועדה להימנע מלעשות כן. כמו כן, הודיעה היועצת המשפטית לממשלה כי היא תומכת בעמדת העותרים למתן צו ביניים בעתירה. בתגובה נמנע השופט יחיאל כשר מלתת צו ביניים, אך הנחה שהוועדה תגיב לטענות היועצת המשפטית לממשלה והבהיר כי: "האמור בהחלטתי האחרונה מיום 29.2.2024 חל על כל פעולה של ועדת החקירה".

קישורים חיצוניים
----------------

* אתר האינטרנט הרשמי של ועדת דרורי
* הצעת הקמת הוועדה, באתר משרד ראש הממשלה

הערות שוליים
------------

1. ↑  טובה צימוקי, ממצאי הבדיקה בפרשת NSO: המשטרה לא ביצעה כלל האזנות ללא צווים, באתר ynet, 27 ביולי 2022
2. ↑  ביני אשכנזי‏, הדוח הסופי בפרשת NSO קבע: לא נעשה שימוש לא חוקי בתוכנת "פגסוס", באתר וואלה!‏, 1 באוגוסט 2022
3. ↑  ועדת הבדיקה לפרשת תוכנות הריגול: לא היו הדבקות ופריצות לניידים של בעלי תפקידים, באתר כאן-תאגיד השידור הישראלי
4. ↑  ליאור אל-חי, גלעד מורג, הפרקליטות משכה ראיות מתיק רצח כפול בגלל שימוש ברוגלות מצד המשטרה, באתר ynet, 5 ביוני 2023  
אתר למנויים בלבד חן מענית, הפרקליטות משכה ראיות מתיק רצח, כי הושגו על ידי שימוש ברוגלות שלא כדין, באתר הארץ, 5 ביוני 2023
5. ↑  חזקי ברוך, ועדת חוקה: להקים ועדת חקירה על פרשת פגסוס, באתר ערוץ 7, 13 ביוני 2023
6. ↑  טובה צימוקי, לוין הודיע: תוקם ועדת בדיקה ממשלתית לשימוש ברוגלות, באתר ynet, 20 ביולי 2023
7. ↑  תמר אלמוג, פרשת תוכנות הריגול: ההודעה של היועמ"שית נגד לוין, באתר כאן – תאגיד השידור הישראלי, 23 באוגוסט 2023
8. ↑  מכתבו של לוין בדף הפייסבוק שלו
9. ↑  אברהם בלוך, ‏ברגע האחרון: זה השינוי בסמכויות הוועדה לחקירת פרשת פגסוס, באתר מעריב אונליין, 27 באוגוסט 2023
10. ↑  הצעת הקמת הוועדה, באתר משרד ראש הממשלה
11. ↑  טל שלו‏, חרף התנגדות השב"כ והיועמ"שית: הממשלה צפויה לאשר הקמת ועדת בדיקה לפרשת פגסוס, באתר וואלה!‏, 27 באוגוסט 2023
12. ↑  השב"כ לראש הממשלה: מתנגדים לוועדת חקירה בעניין פגסוס | ישראל היום, באתר www.israelhayom.co.il, ‏2023-08-24
13. ↑  יואב לימור, בדיקת פרשת פגסוס: התעקשות אחת של לוין חושפת את מניעיו האמיתיים, באתר ישראל היום, 27 באוגוסט 2023
14. ↑  טובה צימוקי, גלעד מורג, המשטרה השתמשה בפגסוס בחקירות פילבר, הפרקליטות נערכת לעדותו, באתר ynet, 4 בפברואר 2022
15. ↑  תומר גנון, "המשטרה החדירה רוגלה והפכה את הטלפון של אשת סגן ראש המל"ל למכשיר האזנה וריגול", באתר כלכליסט, 6 בפברואר 2023
16. ↑  אנה ברסקי, ‏ועדת פגסוס: לאחר העימות עם המשנה ליועמ"שית, לוין הסכים לפשרה, באתר מעריב אונליין, 27 באוגוסט 2023
17. ↑  בנצי רובין, ‏ועדת הבדיקה הממשלתית זימנה את היועמ"שית, באתר "סרוגים", 3 בספטמבר 2023
18. ↑  היועמ"שית מתחמקת מהוועדה לחקירת הרוגלות, באתר ערוץ 7, 3 באוקטובר 2023
19. ↑  נחמן שפירא, בג"צ דחה את הבקשה לצו ביניים בעתירה של ראש השב"כ לשעבר, כנגד ועדת פגסוס, באתר ביזפורטל‏, 30 באוגוסט 2023
20. ↑  ועדת הבדיקה הממשלתית לבדיקת שימוש שהתבצע בכלי סייבר של מעקב ואיסוף על ידי גופי האכיפה הפלילית לשם איסוף מידע מודיעה על חזרתה לפעילות, באתר הוועדה, ‏22.02.2024
21. ↑  נטעאל בנדל, בג"ץ קבע: וועדת הרוגלות לא תעסוק בתיקי נתניהו, באתר ישראל היום, 29 בפברואר 2024
22. ↑  בג"ץ 6509/23 נדב ארגמן ואח' נ' ראש הממשלה ואחרים, ניתן ב־29 בפברואר 2024
23. ↑  היועמ"שית לבג"ץ: ועדת החקירה לרוגלות פועלת בניגוד להוראתכם, באתר www.israelhayom.co.il